ТАНИЛЦУУЛГА

Монгол Улсын Их Хурлын 2021 оны 12 дугаар тогтоолоор баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-ийн 121-т “Монгол Улсын олон улсын гэрээний дагуу нисэхийн аюулгүй ажиллагааны хяналт, зохицуулалтын тогтолцоог боловсронгуй болгох, иргэний нисэхийн аюулгүй ажиллагаа, үр ашигтай хөгжлийг дэмжихэд чиглэсэн зохицуулалтыг бүрдүүлэх, Олон улсын иргэний нисэхийн байгууллагаас гаргасан Иргэний нисэхийн аюулгүй байдлын загвар хуульд нийцүүлж шинэчлэн найруулах зорилгоор Иргэний нисэхийн тухай хуулийн шинэчилсэн найруулгын төслийг боловсруулах”-аар тусгасан.

Иргэний нисэхийн тухай хууль нь 1999 онд батлагдсан бөгөөд 2001, 2003, 2008, 2011, 2015, 2017 онд тус тус нэмэлт, өөрчлөлт орсон хэдий ч иргэний нисэхийн салбарт хувийн хэвшлийн оролцоо нэмэгдэн агаарын тээврийн цар хүрээ өргөжиж, аюулгүй ажиллагааны олон улсын стандарт шаардлага илүү боловсронгуй болж, Хөгжлийн бодлого, төлөвлөлт, түүний удирдлагын тухай хууль, Захиргааны ерөнхий хууль тус тус шинэчлэн батлагдсантай холбогдуулан иргэний нисэхийн салбарын эрх зүйн орчныг боловсронгуй болгох шаардлага үүссэн.

Түүнчлэн иргэний нисэхийн аюулгүй байдлыг хангах нэгдсэн тогтолцоог бүрдүүлэх үүднээс Олон улсын иргэний нисэхийн байгууллага (ICAO)-аас “Агаарын хөлгийн ослыг шинжлэн шалгах загвар хууль”-ийг 2013 онд, “Иргэний нисэхийн аюулгүй байдлын загвар хууль”-ийг 2014 онд тус тус боловсруулж, иргэний нисэхийн тухай хууль шинээр болон шинэчлэн боловсруулж байгаа гишүүн улс орнуудад мөрдөж ажиллахыг зөвлөмж болгосон.

Иргэний нисэхийн тухай хуулийн шинэчилсэн найруулгын төслийг Нийтлэг үндэслэл, Иргэний нисэхийн талаарх төрийн байгууллагын бүрэн эрх, Иргэний нисэхийн зохицуулалт, Иргэний агаарын хөлөг, түүнд хамаарах үйл ажиллагаа, Агаарын навигацийн үйлчилгээ, Аэродром, нисэх буудал, Нисэхийн аюулгүйн хамгаалалт, Иргэний нисэхийн аюулгүй байдлын хяналт, Агаарын хөлгийн осол, зөрчлийг шинжлэн шалгах зэрэг нийт 10 Бүлэг, 51 зүйлтэй байхаар боловсрууллаа.

Иргэний нисэхийн тухай хуулийн шинэчилсэн найруулгын төсөлд дараах шинэ зохицуулалтуудыг тусгасан. Үүнд:

* Иргэний нисэхийн асуудал хариуцсан төрийн захиргааны байгууллага, түүний бүрэн эрхийг олон улсын эрх зүйн зохицуулалтын практик туршлагад тулгуурлан эрхийг төвлөрүүлж, үүргийг хавтгайруулсан тогтолцоог өөрчлөх зорилгоор шийдвэр гаргах эрх бүхий субъект болох “Дарга”-ын эрх, үүргийг тодотгон тусгаж өгсөн;
* Иргэний нисэхийн мэргэжлийн хяналт зохицуулалтыг хэрэгжүүлэх чиг үүрэгтэй агентлаг (ИНЕГ)-ын бүтэц, үйл ажиллагаанаас эдийн засгийн зохицуулалт, аж ахуйн үйл ажиллагааг салгаж, эдийн засгийн зохицуулалтыг иргэний нисэхийн асуудал эрхэлсэн яаманд, бизнесийн үйл ажиллагааг компанийн хэлбэрт шилжүүлэх, ИНЕГ-ын статусыг тохируулагч агентлаг байхаар тус тус тусгасан;
* Нислэгийн аюулгүй ажиллагааны хяналтыг хэрэгжүүлэх байгууллага нь ИНЕГ байхаар тусгасан;
* Иргэний нисэхийн үйл ажиллагааг нийгмийн хэрэгцээ шаардлагад нийцүүлэн зохицуулах, үр ашигтай, өрсөлдөх чадвартай агаарын тээврийг хөгжүүлэх, зорчигч, иргэдийн эрх ашгийг хамгаалахад чиглэсэн эдийн засгийн зохицуулалтыг шинээр тусгасан;
* Иргэний нисэхийн хяналт, зохицуулалт, түүнийг хэрэгжүүлэх байгууллагын зохион байгуулалт, чиг үүрэг, үйл ажиллагааг олон улсын жишигт нийцүүлэх, олон улсын иргэний нисэхийн байгууллагаас санал болгосон “Иргэний нисэхийн аюулгүй байдлын загвар хууль”-д нийцүүлэн боловсруулсан;
* Одоогийн хуульд зөвхөн тээвэрлэгчийн эзэмшилд байгаа агаарын хөлгийг зохицуулж байсан бол шинэчилсэн төсөлд өмчийн олон хэлбэрийн агаарын хөлгийн үйл ажиллагааг зохицуулахаар шинэчилсэн;
* Өмчийн олон хэлбэр, ашиглалтын төрөл бүрийн нөхцөлтэй нисэх буудлуудын зохицуулалт, нислэгийн аюулгүй байдал, хөдөлгөөний нэгдмэл байдлыг хангасан үйлчилгээний үйл ажиллагаа, төрийн зохицуулалтыг шинээр тусгаж өгсөн;
* “Агаарын навигацийн үйлчилгээ” гэсэн тодорхойлолтыг өргөжүүлж, Монгол Улсын агаарын зайд агаарын навигацийн үйлчилгээг иргэний нисэхийн дүрмээр гэрчилгээжсэн төрийн өмчит хуулийн этгээд /цаашид агаарын навигацийн үйлчилгээний байгууллага гэх/ Монгол Улсын нэрийн өмнөөс үзүүлнэ гэж тусгасан;
* Шинжлэн шалгах, судалгаа дүгнэлт хийх эрх бүхий байгууллагын статусыг Олон улсын иргэний нисэхийн байгууллагаас санал болгосон “Агаарын хөлгийн ослыг шинжлэн шалгах загвар хууль”-д нийцүүлэн боловсруулсан болно.

Иргэний нисэхийн тухай хуулийн шинэчилсэн найруулгын төсөл батлагдсанаар дараах ач холбогдолтой гэж үзэж байна. Үүнд:

* Олон улсын эрх зүйн хэм хэмжээнд нийцсэн иргэний нисэхийн эрх зүйн орчин бүрдэж, нислэгийн аюулгүй байдал сайжирна.
* Засгийн газрын тохируулагч агентлагийн аюулгүй байдлын хяналт, зохицуулалтын болон иргэний нисэхийн салбарын эдийн засгийн зохицуулалтын чиг үүрэг тодорхой болно.
* Шинжлэн шалгах ажиллагааны бие даасан, хараат бус байдал хангагдсанаар осол, зөрчил гарах нөхцөл буурна.
* Нислэгийн үйл ажиллагаа, агаарын навигаци, аэродром, аюулгүйн хамгаалалтын үйлчилгээний чиг үүрэг тус тус тодорхой болж, улс орны эдийн засгийн өсөлтөд дэмжлэг болохуйц харилцан уялдаатай өргөжин хөгжих тогтолцоо бүрдэж, хөрөнгө оруулалт үр дүнтэй байх нөхцөл бүрдэнэ.
* Иргэний нисэхийн салбарт хувийн хэвшлийн оролцоо нэмэгдэх, хөрөнгө оруулалтыг дэмжих, зах зээлийн шударга өрсөлдөөнийг бий болгох эдийн засгийн зохицуулалтын орчин бий болно.
* Агаарын тээврийн тогтвортой байдлыг хангах, өрсөлдөөнийг дэмжих, нийтэд хүртээмжтэй үйлчилгээ үзүүлэх нөхцөл бүрдэнэ.
* Аймаг, суманд ерөнхий зориулалтын нислэгийн үйлчилгээг хүргэх эрх зүйн орчин бүрдэнэ.

Хуулийн төсөлд дараах өөрчлөлтийг оруулсан. Үүнд:

* Төсвийн тухай хуульд нийцүүлэн төрийн өмчит аэродром, нисэх буудал, агаарын навигацийн үйлчилгээний байгууллагын үйл ажиллагааны зардлыг улсын төсөв болон агаарын навигацийн хураамжийн орлогоос санхүүжүүлэхээр тусгасан байсныг хуулийн төслөөс хассан.
* Хуулийн төслийн зарим зохицуулалтыг Зөвшөөрлийн тухай хуульд нийцүүлэн өөрчлөн найруулсан.
* Хууль тогтоомжийг хэрэгжүүлэхтэй холбогдон гарах зардлын тооцоог шинэчилсэн.
* Иргэний нисэхийн үйл ажиллагаа эрхлэх зөвшөөрөл хүсэгчээс шаардах хуульд тусгайлан заах нөхцөл, шаардлагын талаарх зохицуулалтыг хуулийн төсөлд нэмж тусгасан болно.

МОНГОЛ УЛСЫН ЗАСГИЙН ГАЗАР